Dominica prima post octavas Epiphaniæ, si festivitas aliqua non præpedit, incipiunt responsoria Domine ne in ira, et si ante ipsam dominicam evenit privata dies sine festo cantatur responsorium de feria ut est Quam magna multitudo. Post octavas Epiphaniæ, ubi privata dies acciderit, reditur ad prostrationem super formas. Prout temporis quantitas dictaverit, differentur vel cantabuntur officia dominicarum usque in Septuagesimam. Si adeo tempus breve fuerit, cantabuntur duo officia in una hebdomada; si adeo longum, duabus hebdomadis unum officium. Si in sabbato, ante inceptionem Domine ne in ira vel alterius cujuslibet dominicalis historiæ, evenerit privata festivitas duodecim lectionum, mutabitur ad vesperas capitulum et ab hebdomadario de historia cantabitur responsorium. Post Benedicamus fiet mentio de instanti festo. At si festum quod in sabbato accidit fuerit in albis, aut in cappis, aut invitatorium in albis habens, non mutabitur capitulum, nec aliqua mentio fiet de dominica. § Verumtamen hæc consuetudo non est nisi de dominicis quæ sunt ab octava Paschæ usque ad Pentecosten, et ab octava Pentecostes ad Adventum Domini, [et de octava Epiphaniæ] usque ad initium Quadragesimæ. Sabbata enim Adventus Domini et sabbata in capite jejunii usque Pascha habent proprietatem in antiphonis, et ideo si in eis privata festivitas evenerit, ad vesperas capitulum non mutatur, sed post Benedicamus fit mentio de dominica subsequenti. Si autem festum habens invitatorium in albis evenerit sabbato ante primam dominicam Adventus Domini vel Septuagesimæ, vel Quadragesimæ, vel mediæ Quadragesimæ, capitulum erit de dominica. Sabbato vero ante Ramos palmarum, quæcumque festivitas eveniat, capitulum erit de dominica, nisi Annuntiatio Dominica eveniat ipsa die.